**С Т А Н О В И Щ Е**

от **проф., д-р Румяна Борисова Милкова,** за дисертационен труд, разработен от **Калоян Валериев Ангелов,** на тема: „ЕТНОПСИХОЛОГИЧЕСКИ МОДЕЛ НА КООРДИНАЦИОННО-ОБРАЗОВАТЕЛНИ ПОЛИТИКИ В БЪЛГАРИЯ (1989-2019)“, за присъждане на образователна и научна степен „Доктор“, в Научно направление: шифър 3. 1. „Социология, антропология и науки за културата“

**Научен ръководител:** Проф., д-р Ирина Колева Колева- преподавател в Катедра „Етнология“, при Исторически факултет на СУ „Св. Климент Охридски“

Калоян Ангелов е редовен докторант към Катедра „Етнология“ от 01. 02. 2019 година. В рамките на определения от Наредбата за докторантурите в РБ срок завършва дисертационното си изследване и е насочен към публична защита.

Избраната и утвърдена от Катедрата тема е твърде значима за съвременното състояние на образователната ни система към настоящия момент.

Дисертацията е в обем от 309 страници. Структурата напълно отговаря на изискванията за научен труд от този вид: увод, четири глави, изводи, заключение, библиография, приложения и приноси.

В **увода** докторантът прави обща характеристика на етнопсихологическото изследване и посочва актуалността и значимостта на изследвания в дисертацията проблем.

Тук са изведени и целта, задачите, предметът, обектът и хипотезата на етнопсихологическото изследване. Те са много добре формулирани.

Методологията на труда включва „етнология и етнопсихология, в основата на които стои рефлексивният подход. Използва се ситуативен анализ, при разглеждането на модели и практики за координационно-образователни политики в България, в периода 1989-2019, по отношение на образователната интеграция на ученици от ромски произход в България; SWOT анализ на европейски и български нормативни и пожелателни документи, свързани с образователната интеграция на ученици от ромски произход в България; теоретичен анализ на етноложки източници за спецификата на ромската етническа общност в България; както и емпиричен анализ, на координационно-образователна политика за образователна интеграция на ученици от ромската етническа общност в България, базиран на проведени въпросници, дълбочинни интервюта и включено наблюдение“ (Дис.: 10-11).

Теоретичната част на дисертацията е разделена в три глави.

**Първата глава** започва с етнопсихологическите основания на рефлексивния подход и продължава с обзор на етнопсихологически подходи, практики и модели в училищното образование, засягащо ромската етническа общност в РБ.

Фокусът е върху училищното образование за ромската етническа общност и етнопсихологическите маркери за образователно взаимодействие. Използваният подход е ситуативен анализ. Извежда се основния понятиен апарат и се продължава с рефлексивни основания.

Обстойно са проучени и анализирани противоречията между образователните институции в България, които се дължат на факта, че по отношение на управлението, степента на удовлетвореност на институциите отслабва преди постигането на конкретните резултати, което довежда до ниска мотивация за изпълнението на, иначе, добра образователна политика на образователна интеграция на ромската етническа общност.

**Втората глава** се фокусира върху SWOT анализ на европейска и българска нормативна и пожелателна уредба, относно училищното образование на ромската етническа общност в България.

Направен е обстоен обзор на теоретичните понятия и рефлексивните основания за необходимостта от подобен анализ. Същината на главата включва SWOT анализи на нормативна уредба в България и пожелателна уредба в България и Европа, по отношение на образователната интеграция на ромската етническа група в България.

Анализът е разделен хронологически, като първият период е 1989-2016 година, а вторият е 2016-2019 година. Разделителната линия е издаването на Закона за предучилищно и училищното образование от 2016 година в България, заедно с прилежащите му държавни образователни стандарти, обнародвани в качеството си на наредби. Тези документи значително изменят ситуацията в българското образование като цяло, но и в аспектите, засягащи етнопсихологическото изследване.

**Третата глава** представлява теоретичен анализ на културните специфики на ромската етническа общност в България.

Особена специфика на ромската етническа общност е вътрешната ѝ раздробеност и различия, което е от фундаментална важност, защото означава, че всяка по-малка общност е уникална по своя характер.

Друга важна особеност е трудността с преброяването на ромската общност, което е важно от научна и политическа гледна точка, при вземането на оптимални решения за неутрализирането на дискриминационно и нетолерантно поведение, но и за образователната интеграция на ромската етническа общност.

Според автора, сред водещите проблеми, свързани с ромите в България, са обособените по естествен път или по държавна политика ромски махали, или гетоизирани градски структури. В тях се намират значителен брой незаконни жилищни постройки, като условията варират от къща до къща и от махала до махала, но показателно е, че има много граждани на България, които живеят в условия под изискванията на ЕС за брой квадратни метри и жилищна площ на член от семейството. Тези места комбинират основните социални проблеми- бедност, безработица, болести, липса на образование, престъпност и др. (Дис.: 99).

**Четвъртата глава** на дисертационното изследване е посветена на изследователския модул: „ Етнопсихологически модел на координационно-образователната политика за образователна интеграция на ученици от ромската етническа общност“.

Аргументите на Калоян Ангелов за прилагането на етнопсихологическия подход се основават на предмета и на обекта на изследване в етнопсихологическото изследване, което се фокусира върху образователната интеграция на учениците от ромската етническа група.

Познаването на културните и комуникационните специфики на дадена етническа или субетническа култура и общност увеличава своето значение при тези групи, които са етнически хомогенни (само българи, само роми, само турци и др.), или, с други думи, при тези, при които липсва междуетническа комуникация в ежедневието. Това познание на чуждите култури ще е най-полезно на тези хомогенни групи, именно, защото на тях им липсва опит от междукултурна комуникация и това познание играе ролята на компенсиращ фактор. Опознаването на чуждите култури помага, за да се видят нейните характеристики, било то положителни и отрицателни, но важното е да се приемат за такива, каквито са.

В **изводите** Калоян Ангелов посочва, че извършеният теоретичен анализ на етноложки източници за спецификата на ромската етническа общност в България, доказва необходимостта от внедряването на етнопсихологически и етнопедагогически подходи на равнище координационно-образователна политика на ниво конкретен регион и селище, спрямо спецификата на модела на образователна политика на конкретното училище, кодирана в неговата стратегия за развитие. Изследванията в план етнология, ясно дефинират необходимостта от съобразяване с ценностните ориентации на конкретните етнически групи, познаване на тяхната култура и типология на взаимоотношения в моноетническа и мултиетническа образователна среда.

В **заключението** на дисертационното изследване е отбелязано, че поставените цел и задачи са изпълнени, а издигнатата работна хипотеза е потвърдена.

В бъдеще, научните търсения на Калоян Ангелов е добре да бъдат насочени към:

* Прилагането на рефлексивния подход в рамките на образователното

взаимодействие в междукултурна среда;

* Стимулиране на успешна междукултурна комуникация сред учители и ученици, посредством прилагане на рефлексивния и ценностно-ориентиран подход;
* Задълбочаване на теоретичните знанията на анализа на нормативната уредба, по отношение на образователната интеграция на учениците от ромската етническа общност;

- Анализиране на емпиричните изследвания, относно координационно-образователните политики между образователните институции и неправителствения сектор в България, по отношение на образователната интеграция на ромската етническа общност в България;

- Анализиране на възможностите за оптимизация на текстовете на нормативната уредба, по отношение на образователната интеграция на учениците от ромската етническа общност;

- Експериментално прилагане на теоретико-емпиричния модел.

**Библиографията,** включваща цитираните и използвани литературни източници е много богата. В нея намираме имената на водещите наши и чужди етнолози, специалисти в областта на социалната адаптация и гражданска интеграция на малцинствените групи в Европа и други страни от света.

В края на дисертацията намират място и **приносите**- научно-теоретически и приложно-практически. И двата вида са резултат от собственото емпирично изследване, от анализа на получените данни.

**Авторефератът** е в обем от 36 страници. Той напълно съответства на дисертацията, без да се излиза извън текстовия материал.

В дисертацията са намерили място множество цветни графични материали, чрез които данните от изследването стават по-ясни и разбираеми.

Стилът е строго научен, коректно са цитирани източниците. Не намирам данни за плагиатство. Приложените публикации съвпадат с дисертационното изследване. Чрез тях научната общност се запознава с изследователските намерения на докторанта.

**З А К Л Ю Ч Е Н И Е**

В резултат на обстойния анализ на предоставените документи- CV, дисертация, публикации и автореферат, отбелязвам, че оценката ми е определено **положителна.** Поради това си позволявам да предложа на членовете на Многоуважаемото научно жури на СУ „Св. Кл. Охридски“ **да присъдят** образователната и научна степен „Доктор“ на Калоян Валериев Ангелов, в Научно направление: шифър 3. 1. „Социология, антропология и науки за културата“.

03. 07. 2022 година Изготвил становището:

Гр. София (Проф., д-р Румяна Милкова)